


						                  
Kriterierne for at leje en lægebolig v. OUH Odense Universitetshospital og Svendborg Sygehus:

Boligberettigede er læger, som er ansat under Yngre Lægers ”Overenskomst for underordnede læger” §4, stk. 1 eller stk. 2.

Det vil sige reservelæger, 1. reservelæger, praksis reservelæger og kliniske assistenter i tidsbegrænset stilling v. OUH.

KBU- og Introstillinger v. OUH - og i almen praksis, hvis denne er beliggende på Fyn.

I Hoveduddannelsesforløb er man berettiget til lægebolig v. OUH fra og med første ansættelse v. OUH til og med sidste ansættelse v. OUH.

Ansættelse som afdelingslæge berettiger ikke til lægebolig.

Man kan ikke leje lægebolig v. OUH på baggrund af ansættelse af under 6 måneders varighed eller ansættelse på under 20t/uge.
 
Ansøgningsprocedure:

Hvornår skal man ansøge
For at være berettiget til regulativ lægebolig, skal lægen indgive sin boligansøgning, inden stillingen påbegyndes.

Hvordan skal man ansøge lægebolig
Ansøgningsskema udfyldes og sendes til Boligadministrationen: ouh.bds.laegeboliger@rsyd.dk
Ansøgningen skal bilægges skriftlig dokumentation for ansættelsen. 
Hvis lægen endnu ikke har modtaget det officielle ansættelsesbrev eller en uddannelsesaftale, kan der f.eks. vedlægges en mail fra den ansættende afdeling, der bekræfter ansættelsen, stillingstype og ansættelsesperiode.

Boligernes stand:

Boligerne er ved overtagelsen i normal vedligeholdt stand. Nymalet og rengjort.

Genudlejning er genbrug, og lejer må derfor acceptere, at boligen, dens træværk, inventar, elektriske installationer osv. bærer præg af det slid, der efter afholdelse af normal vedligeholdelse må anses for rimelig i en bolig af den pågældende alder – og som har haft mange lejere gennem tiden.


Beliggenhed:

OUH lægeboliger – Odense:
I Odense har vi lægeboliger på Kløvervænget 12, 14, 20, 22-24-26 samt Sdr. Boulevard 160-162-164, 5000 Odense C. 

OUH lægeboliger – Svendborg:
I Svendborg er lægeboligerne beliggende på Baagøes Allé 8A, 5700 Svendborg.

Hvad koster det at leje en lægebolig v. OUH:

Odense
Ca.-priser pr. måned (pr. 1. april 2026)
Priserne er excl. el, vand og varme:

2-værelses		(13 stk.)	2.000 – 2.100 kr.
3-værelses		(11 stk.)	2.600 – 2.700 kr.
4-værelses		(52 stk.)	3.300 – 4.100 kr.
5-værelses		(72 stk.)	3.600 – 5.000 kr.
7-værelses		(4 stk.)	5.150 kr.

Svendborg
Ca.-priser pr. måned (pr. 1. april 2026).
Priserne er incl. vand og varme og excl. el - med mindre andet er anført:

1½-værelses (møbleret)	(3 stk.)	3.400 kr. (inkl. el)
4-værelses		(4 stk.)	4.500 kr.
5-værelses		(2 stk.)	5.650 kr.
6-værelses		(3 stk.)	6.500 kr.

Yderligere 13 boliger (5- og 6-værelses) udlejes som ikke regulativbolig – dvs. til markedsleje.

Møblerede værelser
I Odense har vi desuden 9 stk. møblerede værelser, som ikke er regulativboliger.
Værelserne fordeler sig således:

Pendlerværelse	(4 stk.)	2.630 kr. (incl. el, vand, varme)		Fælles bad/toilet og køkken.
Vagtværelse*	(5 stk.)	1.700 kr. (incl.el / excl. vand og varme)	Eget bad/toilet. The-køkken.

*Man kan ikke have Folkeregister på vagtværelserne.


Depositum / indskud:

Der betales ikke indskud eller depositum ved leje af lægebolig.

Anciennitet:

Man optjener anciennitet på ventelisten fra det tidspunkt, hvor boligadministrationen har modtaget boligansøgning incl. skriftlig dokumentation for ansættelsen.

Ved tildeling af lægebolig, tages der dog hensyn til dokumenterede geografiske og familiemæssige forhold (børnefamilier), ligesom KBU-læger, der skal fraflytte studiebolig, vil blive prioriteret.


Øvrige ventelisteregler:

Ventetiden stiger i takt med, at ansøger indsnævrer sine ønsker.
Man kan ønske – men ikke garanteres – en lægebolig på samme matrikel som ansættelsesmatriklen.

Hvis ansøger har anført, at der kun ønskes tilbud om lægebolig i f.eks. Odense, kan vi ikke garantere bolig fra 1. arbejdsdag – og der må påregnes længere ventetid.

Ansøger får sædvanligvis kun ét tilbud om lægebolig.
Hvis ansøger får tilbudt lægebolig – men takker nej til tilbuddet - vil ansøger enten komme nederst på ventelisten eller – hvis ansøger er startet i sin stilling - blive slettet af ventelisten.

Overdragelse uden om ventelisten:

En lægebolig kan – efter forudgående aftale og accept fra Boligadministrationen - overdrages til en sambo/ægtefælle, hvis denne er berettiget til lægebolig v. OUH.
Det skal kunne dokumenteres, at sambo/ægtefælle i forvejen bor på adressen sammen med lejer.
Der skal udarbejdes nye lejedokumenter.

VÆRD at vide i øvrigt:

Læger må kun leje én lægebolig og/eller møbleret værelse ad gangen. Dette gælder uanset region.

Fremleje af lægebolig er ikke tilladt.

Det er ikke tilladt at holde husdyr/kæledyr i OUH´s lægeboliger.

Man har kun krav på ét tilbud om lægebolig.

Lejeloven gælder ikke for lægeboliger, jfr. Lejelovens § 1, stk. 2.

Lejekontrakt:
En lejekontrakt på lægebolig udarbejdes på baggrund af lægens Ansættelsesbrev eller Ansættelses- og Uddannelsesaftale.
Slutdato på lejekontrakt skal altid svare overens med slutdato på lejers ansættelses-/uddannelsesaftale.
Lejer har derfor pligt til at meddele boligadministrator, hvis der i lejeperioden sker ændring i ansættelsesforholdet. Afhængig af ændringen skal der enten udarbejdes ny lejekontrakt – eller lejer skal fraflytte lægeboligen.

Lejer kan søge dispensation til at blive boende i lægebolig, hvis der er et slip nogle måneder mellem to ansættelser v. OUH. Lejer skal betale markedsleje i den periode, lejer ikke har ansættelse v. OUH.

Indberetning til SKAT af delvis fri bolig:
Når lejer betaler regulativ husleje, og denne ligger under markedslejeværdien(-10%), betragtes det af SKAT som et personalegode, og differencen er da beskatningspligtig for lejer.
Lejers arbejdsgiver foretager indberetningen til SKAT hver måned (som B-indkomst).

